ai4bharat/Pralekha huggingface dataset:
पंतप्रधान कार्यालय
थिरू के. कामराज यांच्या जयंतीनिमित्त पंतप्रधानांकडून आदरांजली
पंतप्रधान नरेंद्र मोदी यांनी आज थिरू के. कामराज यांना त्यांच्या जयंतीनिमित्त आदरांजली वाहिली.
पंतप्रधानांनी ट्विट केले:
"थिरू के. कामराज यांना त्यांच्या जयंतीनिमित्त मी आदरांजली वाहतो. भारताच्या विकासासाठी आपले संपूर्ण जीवन समर्पित करणारे एक निष्ठावान आणि सामाजिक सबलीकरणावर त्यांचा असलेला भर, आपल्या सर्वांसाठी एक मार्गदर्शक शक्ती म्हणून सतत प्रेरणा देत राहील. दारिद्र्य निर्मूलन आणि लोककल्याणाच्या त्यांच्या दृष्टीकोनाची पूर्तता करण्यासाठी असलेल्या आमच्या वचनबद्धतेचा आम्ही पुनरुच्चार करतो".
संरक्षण मंत्रालय
समुद्रसेतू-2 मोहिमेत सहभागी झालेले आयएनएस त्रिकंड हे जहाज मुंबईत दाखल
मुंबई, 10 मे 2021
समुद्रसेतू-2 मोहिमेचा भाग म्हणून, कतारच्या हमाद बंदरावरून द्रवरूप वैद्यकीय प्राणवायूचे क्रायोजेनिक कंटेनर्स मुंबईपर्यंत वाहून आणण्याची जबाबदारी भारतीय नौदलाच्या त्रिकंड या जहाजावर सोपविण्यात आली होती. हे जहाज 05 मे 21 रोजी कतारमध्ये पोहोचले आणि 40 मेट्रिक टन द्रवरूप प्राणवायूसह 10 मे 21 या दिवशी मुंबईत पोहोचले.
कोविड साथीचा मुकाबला करण्यासाठी भारताला फ्रान्सकडून 'ऑक्सिजन सॉलिडॅरिटी ब्रिज' या मोहिमेअंतर्गत प्राणवायूची मदत पुरविण्यात येत आहे. त्या मोहिमेचा भाग म्हणून प्राणवायूचा सदर साठा भारताला पाठविण्यात आला आहे. फ्रान्सच्या द्रवरूप प्राणवायू कंटेनर्सची कतारमार्गे भारताकडे झालेली ही पहिली खेप आहे. भारताचे कतारमधील राजदूत डॉ.दीपक मित्तल यांच्या पुढाकाराने सुरु झालेया या भारत-फ्रान्स उपक्रमाद्वारे, येत्या दोन महिन्यांत भारतासाठी 600 मेट्रिक टनापेक्षा अधिक द्रवरूप प्राणवायू पोहोचविला जाण्याची अपेक्षा आहे.
मुंबईत दाखल झालेला प्राणवायूचा पहिला साठा, महाराष्ट्राचे पर्यटन आणि पर्यावरणमंत्री आदित्य ठाकरे आणि मुंबईतील फ्रेंच वाणिज्य दूतावासाच्या महावाणिज्य दूत सोनिया बारबरी यांच्या उपस्थितीत महाराष्ट्र सरकारच्या अधिकाऱ्यांकडे सुपूर्द करण्यात आला.Jaydevi PS/J.Waishampayan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 123
मंत्रिमंडळ
संयुक्त राष्ट्रांच्या सर्व सदस्य देशांसाठी आंतरराष्ट्रीय सौर आघाडीचे  सदस्यत्व खुले करण्यासाठी आयएसएच्या सुधारित रूपरेषा कराराला मान्यता द्यायला केंद्रीय मंत्रिमंडळाची मंजुरी
नवी दिल्ली, 5 ऑगस्ट 2019
पंतप्रधान नरेन्द्र मोदी यांच्या अध्यक्षतेखाली केंद्रीय मंत्रिमंडळाने संयुक्त राष्ट्रांच्या सर्व सदस्य देशांसाठी आंतरराष्ट्रीय सौर आघाडीचे  सदस्यत्व खुले करण्यासाठी आयएसएच्या सुधारित रूपरेषा कराराला मान्यता द्यायला मंजुरी दिली आहे.
लाभ:-
संयुक्त राष्ट्रांच्या सर्व सदस्य देशांसाठी आंतरराष्ट्रीय सौर आघाडीचे  सदस्यत्व खुले केल्यामुळे सौर ऊर्जेचा विकास आणि वापरासाठी जागतिक आवाहनाबरोबरच जागतिक कार्यक्रम पत्रिकेतही सौर ऊर्जेचा समावेश होईल. सदस्यत्व विस्तार झाल्यामुळे आयएसए सर्वसमावेशक होईल. संयुक्त राष्ट्राचे सर्व सदस्य देश याचे सदस्य बनतील. यामुळे आयएसएच्या प्रयत्नांना चालना मिळेल आणि संपूर्ण जगाला त्याचा मोठा लाभ होईल.
B.Gokhale/S.Kane/P.Malandkar
(Visitor Counter : 66
उपराष्ट्रपती कार्यालय
दहशतवाद्यांची भयावह कटकारस्थाने उधळून लावण्यासाठी बुद्धिमत्ता उपाय शोधण्याचे उपराष्ट्रपतींचे संशोधक समुदाय आणि आयआयटींना आवाहन
कमी उंचीवरून उडणाऱ्या ड्रोनच्या वापराचा संदर्भ देत दहशतवादाच्या विरोधासाठी या क्षेत्रावर लक्ष केंद्रित करण्याचा आयआयटींना उपराष्ट्रपतींचा सल्ला
आयआयटी मद्रास येथे भारतातील पहिल्या थ्रीडी प्रिंटेड हाऊस केंद्राला उपराष्ट्रपतींनी दिली भेट
नवी दिल्ली, 30 जून 2021
देशाच्या हिताला बाधा पोहोचविणारी दहशतवाद्यांची भयावह कटकारस्थाने उधळून लावण्यासाठी, बुद्धिमत्ता उपाय शोधण्याचे आवाहन भारताचे उपराष्ट्रपती वेंकैया नायडू यांनी आज संशोधन समुदाय आणि आयआयटी सारख्या संस्थांना केले.
आयआयटी मद्रास येथे भारताच्या पहिल्या थ्रीडी प्रिंट हाऊस केंद्राला भेट दिल्यानंतर उपराष्ट्रपती बोलत होते. दहशतवाद हा मानवजातीचा शत्रू असल्याचे नमूद करत दहशतवाद्यांकडून वापरण्यात येणाऱ्या कमी उंचीवरून उडणाऱ्या आणि लष्कराच्या रडारला न सापडणाऱ्या ड्रोनचा त्यांनी संदर्भ दिला.
आयआयटीसारख्या संस्थांनी दहशतवादाच्या विरोधासाठी या क्षेत्रावर लक्ष केंद्रित करण्याचा आणि दहशतवादाचा प्रतिकार करण्यासाठी उपाय शोधण्याचा सल्ला त्यांनी दिला.
तत्पूर्वी, नायडू यांनी आयआयटी मद्रास आणि त्वास्ता मॅन्युफॅक्चरिंग सोल्यूशन्स या स्टार्ट अपच्या संयुक्त सहकार्याने - भारताच्या पहिल्या थ्रीडी प्रिंट हाऊसच्या प्रकल्पासाठी केलेल्या प्रयत्नांसाठी या प्रकल्पाच्या चमूची प्रशंसा केला.
तंत्रज्ञानाच्या विकासात्मक प्रगतीवर जोर देत, उपराष्ट्रपतींनी उदयोन्मुख तंत्रज्ञान वाढविण्यासाठी आणि व्यावसायिक व्यवहार्यता साध्य करण्यासाठी ‘उद्योग-संस्था’ भागीदारीचे महत्त्व अधोरेखित केले.
नायडू म्हणाले की, थ्रीडी प्रिंटिंग आणि रोबोटिक्स सारख्या स्मार्ट तंत्रज्ञानाचा मेळ असलेला हा प्रकल्प चौथ्या औद्योगिक क्रांतीचे संभाव्य फायदे दर्शवितो यात पारंपरिक उत्पादन पद्धती बदलण्याची क्षमता आहे.
उच्च शिक्षणाविषयी बोलताना, नायडू यांनी सल्ला दिला की, उच्च शिक्षण संस्थानी वर्ग कार्यक्रमांच्या पलीकडे जाऊन समस्येचे निराकरण करण्याच्या दृष्टीने समग्र दृष्टीकोन ठेवून विद्यार्थ्यांना जगातील वास्तविक आव्हानांवर मात करण्यासाठी तयार करावे.
राष्ट्रीय प्राधान्यक्रम आणि स्थानिक प्रासंगिकता लक्षात घेऊन आयआयटींनी आपल्या देशात तांत्रिक हस्तक्षेपासाठी लक्ष केंद्रित केलेली क्षेत्र निश्चित करण्याच्याच गरजेवर नायडू यांनी भर दिला.
उपराष्ट्रपतींनी नवोन्मेषला प्रोत्साहन दिल्याबद्दल आणि अत्याधुनिक संशोधन केंद्राद्वारे व्हायब्रंट स्टार्टअप व्यवस्थेच्या संवर्धनाबद्दल आयआयटी मद्रासचे कौतुकही केले. त्यांनी त्वास्ता मॅन्युफॅक्चरिंग सोल्युशन्सच्या चमूचीही प्रशंसा केली. तामिळनाडूचे महसूल मंत्री, एस. रामचंद्रन, आयआयटी मद्रासचे संचालक डॉ. भास्कर राममूर्ती, अधिष्ठाता आणि विभाग प्रमुख, तसेच त्वास्ता मॅन्युफॅक्चरिंग सोल्यूशन्सचे प्रतिनिधी यावेळी उपस्थित होते.S.Tupe/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 321
आरोग्य आणि कुटुंब कल्याण मंत्रालय
कोविड ताजी माहिती
नवीन रुग्णांपैकी 75 टक्के नवीन कोविड रुग्ण 10 राज्य/केंद्रशासित प्रदेशात
नवी दिल्ली, 24 सप्टेंबर 2020
सलग सहाव्या दिवशी नवीन कोविड रुग्णांची संख्या बरे झालेल्या नवीन रुग्णांपेक्षा कमी नोंदवली गेली आहे.
देशात गेल्या 24 तासात 86,508 नवीन रुग्णांची नोंद झाली आहे. यापैकी 75 टक्के नवीन रुग्ण 10 राज्य/केंद्रशासित प्रदेशातील आहेत.
महाराष्ट्र सर्वोच्च स्थानावर कायम आहे. केवळ महाराष्ट्रात 21,000 पेक्षा जास्त नवे रुग्ण असून आंध्रप्रदेश मध्ये 7,000 पेक्षा जास्त तर कर्नाटकमध्ये 6,000 पेक्षा जास्त नवे रुग्ण आढळले आहेत.
गेल्या 24 तासात 1,129 रुग्णांचा कोविडमुळे मृत्यू झाला आहे. गेल्या 24 तासात कोविडमुळे मृत्यू झालेल्यांपैकी 80 टक्के मृत्यू हे दहा राज्य/केंद्रशासित प्रदेशातील आहेत. महाराष्ट्रात 479, उत्तरप्रदेशमध्ये 87 तर पंजाबमध्ये 64 मृत्यूंची नोंद झाली.
भारताने देशातील कोविड चाचणीच्या पायाभूत सुविधांमध्ये मोठ्या प्रमाणात वाढ केली आहे. देशात 1810 प्रयोगशाळा सून यामध्ये 1082 सरकारी आणि 728 खासगी प्रयोगशाळांचा समावेश आहे. गेल्या 24 तासांत 11,56,569 चाचण्या घेण्यात आल्या असून एकूण चाचण्यांच्या संख्येने 6.74 कोटींचा आकडा पार केला आहे.
M.Chopade/S.Tupe/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
भगवान बिरसा मुंडा यांच्या जयंतीनिमित्त पंतप्रधानांनी त्यांना श्रद्धांजली वाहिली
नवी दिल्ली 15 नोव्हेंबर 2021
पंतप्रधान नरेंद्र मोदी यांनी भगवान बिरसा मुंडा यांच्या जयंतीनिमित्त त्यांना अत्यंत आदरपूर्वक श्रद्धांजली वाहिली आहे. स्वातंत्र्य चळवळीला बळकट करण्यासाठी मुंडा यांनी दिलेले योगदान आणि आदिवासी समाजाच्या हितासाठी त्यांनी दिलेला लढा यांचे स्मरण पंतप्रधानांनी केले आहे.
ट्विट संदेशात पंतप्रधान म्हणाले:
“भगवान बिरसा मुंडा यांना आदरपूर्वक श्रद्धांजली. स्वातंत्र्य चळवळीला आणखी बळकट करण्यासह आदिवासी समाजाच्या हिताचे रक्षण करण्यासाठी त्यांनी सदैव संघर्ष केला. देशासाठी त्यांनी दिलेले योगदान सदैव स्मरणात राहील.”
राष्ट्रपती कार्यालय
छठपूजेच्या पूर्वसंध्येला राष्ट्रपतींनी दिल्या देशवासियांना शुभेच्छा
भारताच्या राष्ट्रपती द्रौपदी मुर्मू यांनी देशवासियांना छठपूजेच्या पूर्वसंध्येला शुभेच्छा दिल्या आहेत.
एका संदेशात राष्ट्रपतींनी म्हटले आहे की, ‘’ छठ पूजेच्या निमित्ताने, मी भारतातल्या सर्व नागरिकांना आणि परदेशात राहणाऱ्या सर्व भारतीयांना माझ्या हार्दिक शुभेच्छा देते.
निसर्गाविषयी आपला आदर, आपुलकी आणि कृतज्ञता व्यक्त करण्याची पद्धत, म्हणजे छठ पूजा पर्व आहे. सूर्यदेवतेला अर्घ्य अर्पण करून, भक्त त्यांच्या दिवसाचा प्रारंभ करतात. दिवसभर उपवास केला जातो. सूर्य आणि नद्यांची पूजा केली जाते. पवित्र जलकुंभामध्ये स्नान आणि निसर्गदेवतेची पूजा करून उपवासाची सांगता केली जाते. हा सण म्हणजे मानव आणि निसर्ग यांच्यातील परस्पर एकरूपतेचे- सौहार्दाचे अनोखे उदाहरण आहे.
या वर्षीच्या छठ पूजेच्या उत्सवात लोकांच्या मनोकामना पूर्ण व्हाव्यात आणि सर्वजण निरोगी आणि आनंदी रहावेत. छठचे औचित्य साधून जलस्रोत आणि पर्यावरण प्रदूषणमुक्त करण्याची शपथ घेण्याची संधी आपण घेऊ या’’.
राष्ट्रपतींचा संदेश पाहण्यासाठी येथे क्लिक करावे.
अल्पसंख्यांक मंत्रालय
देशभरात एक ऑगस्ट 2021 हा दिवस “मुस्लीम महिला हक्क दिवस” म्हणून पाळला जाणार
नवी दिल्ली, 31 जुलै 2021
तिहेरी तलाक प्रतिबंधक कायदा लागू झाल्याचे स्मरण म्हणून, उद्या म्हणजेच एक ऑगस्ट 2021 हा दिवस देशभरात, ‘मुस्लीम महिला हक्क दिवस’ म्हणून पाळला जाणार आहे.
केंद्रीय अल्पसंख्याक मंत्री मुख्तार अब्बास नकवी यांनी आज नवी दिल्लीत ही घोषणा करताना सांगितले की केंद्र सरकारने एक ऑगस्ट 2019 रोजी देशात तिहेरी तलाक प्रतिबंधक कायदा लागू केला होता. या कायद्यामुळे तिहेरी तलाक ही सामाजिक कुप्रथा आता फौजदारी गुन्हा समजला जातो.
हा कायदा लागू झाल्यापासून देशात, तिहेरी तलाक च्या घटनांमध्ये लक्षणीय घट झाली आहे. देशभरातील मुस्लीम महिलांनी या कायद्याचे स्वागत केले आहे.
देशातील विविध संघटना, एक ऑगस्ट हा दिवस, “मुस्लीम महिला हक्क दिवस” साजरा करणार आहेत.
या दिनानिमित्त, मुख्तार अब्बास नकवी, महिला आणि बालविकास मंत्री स्मृति इराणी आणि वन, पर्यावरण आणि हवामान बदल मंत्री भूपेंद्र यादव उद्या नवी दिल्लीत होणाऱ्या एका विशेष कार्यक्रमात सहभागी होतील.
केंद्र सरकारने देशातील मुस्लीम महिलांमधील आत्मविश्वास, आत्मसन्मान आणि आत्मनिर्भरता अधिक दृढ करण्यासाठी अनेक प्रयत्न केले आहेत. तसेच, तिहेरी तलाक प्रतिबंधक कायदा लागू करुन या महिलांच्या वैधानिक, मूलभूत आणि लोकशाही अधिकारांचे संरक्षण केले आहे.Jaydevi PS/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 306
वाणिज्य आणि उदयोग मंत्रालय
वस्त्रोद्योग क्षेत्र, प्लास्टिक,पादत्राणे, वाहनांचे सुटे भाग, क्रीडा क्षेत्राशी संबंधित वस्तू, कृषी/अन्न प्रक्रिया यांसारख्या श्रम- केंद्रित क्षेत्रांमध्ये करोडो रोजगार निर्माण होऊ शकतात- केंद्रीय मंत्री पीयूष गोयल
नवी दिल्ली, 24 फेब्रुवारी 2022
आंतरराष्ट्रीय अर्थव्यवस्थांच्या पुनरुज्जीवन आणि पुनर्स्थापनेमध्ये भारत जास्तीत जास्त जबाबदार भूमिका निभावू शकतो असे मत केंद्रीय वाणिज्य आणि उद्योग, वस्त्रोद्योग, ग्राहक व्यवहार तसेच अन्न आणि सार्वजनिक वितरण मंत्री पीयूष गोयल यांनी म्हटले आहे. भारतीय उद्योग महासंघाच्या  उत्पादनविषयक बैठक 2022 मध्ये उद्घाटनपर सत्राला त्यांनी आज संबोधित केले. कोविड-पश्चात जागतिक परिस्थितीत आपल्याला एक नवी रचना झालेले जग बघायला मिळणार असल्याचे ते म्हणाले.
“कोविड-पश्चात विश्वात आपल्याला एक नवी रचना असलेले जग पाहणार आहोत आणि आज आपल्या भारताची अर्थव्यवस्था 3 ट्रिलीयन डॉलर्सची असली तरीही आपण अत्यंत धाडसी आणि आक्रमक लक्ष्यांची आस बाळगली पाहिजे. व्यक्तिगतरित्या मला असे वाटते की आपण अजूनही 5 ट्रिलीयन डॉलर्सची अर्थव्यवस्था होण्याचे उद्दिष्ट ठेवू शकतो. पण तुम्ही सर्वांनी अत्यंत उत्साहाने या खूप खूप महत्त्वाकांक्षी योजनेत सहभागी झाल्याशिवाय हे शक्य होणार नाही,” असे उद्गार गोयल यांनी दूरदृश्य प्रणालीद्वारे केलेल्या भाषणादरम्यान काढले.
“आपण सर्व एकत्रितपणे वस्त्रोद्योग क्षेत्र, प्लास्टिक,पादत्राणे, वाहनांचे सुटे भाग, क्रीडाक्षेत्राशी संबंधित वस्तू, कृषी/अन्न प्रक्रिया यांसारख्या क्षेत्रांमध्ये लाखो नाही तर करोडो रोजगार निर्माण करू शकतो, अशी अनेक क्षेत्रे आहेत ज्यामध्ये श्रम हाच अत्यंत महत्वाचा मूल्य घटक आहे. हा आपल्याकडे असलेला स्पर्धात्मक किंवा तुलनात्मकरित्या अधिक फायद्याचा घटक आहे आणि त्याचा लाभ आपण घेतला पाहिजे,” ते म्हणाले.
या आर्थिक वर्षात भारताची निर्यात 650 अब्ज डॉलर्सचा टप्पा ओलांडेल असा विश्वास त्यांनी व्यक्त केला. “आपल्या देशातील स्टार्ट अप्स भारताच्या तंत्रज्ञानविषयक गाथेमध्ये उत्कृष्ट यश मिळवत आपल्याला अभिमान वाटेल अशी कामगिरी करत आहेत. वर्ष 2022 मधील अवघ्या 53 दिवसांमध्ये आपल्याकडे 10 युनिकॉर्न उद्योग निर्माण झाले आहेत.”
समन्वयीत नियोजनाच्या तसेच मालवाहतूक खर्च कमी करण्यासाठी पायाभूत सुविधा प्रकल्पांच्या अंमलबजावणीच्या उद्दिष्टासह पंतप्रधान गतिशक्ती बहु पर्यायी संपर्क सुविधेच्या राष्ट्रीय महायोजनेचा वापर करून घेण्यासाठी खासगी क्षेत्राला प्रोत्साहन दिले पाहिजे, यावर गोयल यांनी भर दिला.S.Thakur/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 169
आर्थिक व्यवहार विषयक मंत्रिमंडळ समिती
दुग्ध प्रक्रिया आणि पायाभूत विकास निधी योजने अंतर्गत वार्षिक 2 टक्क्यांपर्यंतचे व्याज अनुदान वाढवून 2.5 टक्के पर्यंत करण्यासाठी मंत्रिमंडळाची मान्यता
नवी दिल्ली, 19 फेब्रुवारी 2020
दुग्ध प्रक्रिया आणि पायाभूत विकास निधी योजने अंतर्गत, वार्षिक 2 टक्क्यांपर्यंतचे व्याज अनुदान वाढवून 2.5 टक्क्यांपर्यंत करण्यासाठीच्या सुधारणेला पंतप्रधान नरेंद्र मोदी यांच्या अध्यक्षतेखाली झालेल्या मंत्री मंडळाच्या आर्थिक समितीच्या बैठकीत आज मान्यता देण्यात आली. दुग्ध प्रक्रिया आणि पायाभूत विकास निधीयोजनेसाठी सुधारित व्यय 11,184 कोटी रुपयांचा आहे. 2018-19 ते 2030-31 या काळासाठी 1167 कोटी रुपयांचे व्याज अनुदान डीएएचडी कडून दिले जाईल. तर 8004 कोटी रुपयांच्या कर्जासाठी नाबार्ड योगदान देईल. 12 कोटी राष्ट्रीय दुग्ध विकास मंडळ आणि राष्ट्रीय सहकार विकास महामंडळ संयुक्तपणे देणार आहेत.
तपशील
दुग्ध प्रक्रिया आणि पायाभूत विकास निधी अंतर्गत,केंद्र सरकार, 2019 -20 पासून ते 2030-31 पर्यंत नाबार्डला 2.5 टक्क्यांपर्यंत व्याज अनुदान उपलब्ध करून देईल. दुध संघाना कमी दरात निधी पुरवता यावा यासाठी बाजारातल्या कमी दराचा लाभ घेण्याच्या दृष्टीने नाबार्ड, कर्जासाठी आपली स्वतःची रणनीती ठेवेल.
प्रभाव
50 हजार गावातल्या 95 लाख दुध उत्पादकांना लाभ मिळेल.
126 लाख लिटर प्रतिदिन दुध प्रक्रिया क्षमता आधुनिकीकरण, विस्तार आणि निर्मिती
दुधभेसळ तपासण्यासाठी 28,000 दुध तपासणी उपकरणे उपलब्ध होणार.
B.Gokhale/N.Chitale/P.Kor
(Visitor Counter : 119
आरोग्य आणि कुटुंब कल्याण मंत्रालय
कोविड -19 प्रतिबंधक लसीकरणाची ताजी स्थिती - दिवस 339
भारताच्या लसीकरण मोहिमेत दिल्या गेलेल्या मात्रांची एकूण संख्या 138 कोटीच्या पार
आज संध्याकाळी 7 वाजेपर्यंत टोचण्यात आल्या 58 लाखांहून अधिक लस मात्रा
नवी दिल्ली, 20 डिसेंबर 2021
भारताच्या कोविड -19 प्रतिबंधक लसीकरण मोहिमेने आज 138 कोटींचा महत्त्वाचा टप्पा पार केला. मोहिमेत आतापर्यन्त एकूण 138 कोटीपेक्षा अधिक  मात्रा देण्यात आल्या आहेत. आज संध्याकाळी 7 वाजेपर्यंत 58 लाखापेक्षा जास्त  मात्रा देण्यात आल्या. आज रात्री उशिरापर्यंत दिवसभराचे अंतिम अहवाल संकलित करून झाल्यानंतर दैनंदिन लसीकरणाची आकडेवारी वाढण्याची अपेक्षा आहे.
लोकसंख्येच्या प्राधान्य गटांवर आधारित एकूण लसीकरण पुढीलप्रमाणे-:
|
|
Cumulative Vaccine Dose Coverage
|
|
HCWs
|
|
1st Dose
|
|
10386405
|
|
2nd Dose
|
|
9651001
|
|
FLWs
|
|
1st Dose
|
|
18384147
|
|
2nd Dose
|
|
16780002
|
|
Age Group 18-44 years
|
|
1st Dose
|
|
487837470
|
|
2nd Dose
|
|
297014205
|
|
Age Group 45-59 years
|
|
1st Dose
|
|
191812414
|
|
2nd Dose
|
|
140949090
|
|
Over 60 years
|
|
1st Dose
|
|
119838636
|
|
2nd Dose
|
|
89975479
|
|
Cumulative 1st dose administered
|
|
828259072
|
|
Cumulative 2nd dose administered
|
|
554369777
|
|
Total
|
|
1382628849
लोकसंख्येच्या प्राधान्य गटांनुसार विभागलेली लसीकरण मोहिमेतील आजची कामगिरी पुढीलप्रमाणे-:
|
|
Date: 20th December, 2021 
|
|
HCWs
|
|
1st Dose
|
|
144
|
|
2nd Dose
|
|
4796
|
|
FLWs
|
|
1st Dose
|
|
173
|
|
2nd Dose
|
|
7829
|
|
Age Group 18-44 years
|
|
1st Dose
|
|
931538
|
|
2nd Dose
|
|
3213011
|
|
Age Group 45-59 years
|
|
1st Dose
|
|
209875
|
|
2nd Dose
|
|
868952
|
|
Over 60 years
|
|
1st Dose
|
|
119706
|
|
2nd Dose
|
|
450953
|
|
1st Dose Administered in Total
|
|
1261436
|
|
2nd Dose Administered in Total
|
|
4545541
|
|
Total
|
|
5806977
कोविड-19चा संसर्ग लवकर होऊ शकणाऱ्या लोकसंख्या गटांचे संरक्षण करण्यासाठी एक साधन म्हणून लसीकरण मोहिमेचे सर्वोच्च स्तरावर नियमितपणे पुनरावलोकन आणि परीक्षण केले जात आहे.S.Kakade/J.Waishampayan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 139
पेट्रोलियम आणि नैसर्गिक वायू मंत्रालय
वर्ष 2018-19 मध्ये पेट्रोलियम क्षेत्राचे राजकोषात 595,438 कोटी रुपयांचे योगदान
(नवी दिल्ली, 15 जुलै 2019
पेट्रोलियम क्षेत्राने वर्ष 2018-19 मध्ये रोजकोषात 595,438 कोटी रुपयांचे योगदान दिले आहे. यात केंद्रीय राजकोषात 365,113 तर राज्यांच्या राजकोषात 230,325 कोटी रुपयांचे योगदान आहे. 2018-19 या वर्षात आयओसीएलने 16,894 कोटी रुपयांचा नफा कमावला. एचपीसीएलने 6,029 कोटी रुपये तर बीपीसीएलने 7,132 कोटी रुपये नफा कमावला.
पेट्रोलियम आणि नैसर्गिक वायूमंत्री धर्मेंद्र प्रधान यांनी आज लोकसभेत लेखी उत्तरात ही माहिती दिली.
B.Gokhale/S.Kakade/P.Kor
पंचायती राज मंत्रालय
केंद्रीय पंचायत राज राज्यमंत्री कपिल मोरेश्वर पाटील यांनी पंचायत विकास निर्देशांकावरील राष्ट्रीय कार्यशाळेत पंचायत विकास निर्देशांकाचा अहवाल केला जारी
नवी दिल्ली, 28 जून 2023
केंद्रीय पंचायती राज राज्यमंत्री कपिल मोरेश्वर पाटील यांच्या हस्ते आज नवी दिल्ली येथे पंचायत विकास निर्देशांक  राष्ट्रीय कार्यशाळेत पंचायत विकास निर्देशांकावरील अहवालाचे प्रकाशन करण्यात आले.
पंचायत विकास निर्देशांकावरील राष्ट्रीय कार्यशाळेत भारत सरकारच्या विविध मंत्रालयांचे आणि विभागांचे वरिष्ठ अधिकारी तसेच इतर प्रमुख भागधारकांसह 250 हून अधिक जण सहभागी झाले होते.
राष्ट्रीय कार्यशाळेचा मुख्य भर पुढील बाबींवर होता : डेटा प्रणाली तयार करण्यासाठी मंत्रालयाच्या पोर्टल/ डॅशबोर्डच्या एकत्रीकरणावर धोरणात्मक आराखडा विकसित करणे, पंचायतीमधील शाश्वत विकास उद्दिष्टांचे स्थानिकीकरण यासह संरेखनातील योजनाबद्ध प्रगतीचे मूल्यांकन करणे आणि विविध मंत्रालये/ विभाग, पंचायत आणि ज्ञान भागीदारांच्या सहकार्याने पंचायत विकास निर्देशांकाच्या सक्रिय समर्थनासह संस्थात्मक यंत्रणा तयार करणे.
पंतप्रधान नरेंद्र मोदी यांच्या दूरदर्शी नेतृत्वाखाली केंद्र सरकारने पंचायती राज्याची मूळ उद्दिष्टे खऱ्या अर्थाने साध्य व्हावीत या हेतूने पंचायती राज संस्थांना  भक्कम पाठिंबा देण्यासाठी गेल्या नऊ वर्षांहून अधिक काळात आपले प्रयत्न अधिक तीव्र केले आहेत, असे पाटील यांनी कार्यशाळेतील उपस्थितांना संबोधित करताना अधोरेखित केले. ग्रामीण भागातील विविध पायाभूत सुविधांच्या गरजा आणि विकासात्मक उपक्रमांना सहाय्य करण्यासाठी पंचायती राज संस्थांना वित्तीय संसाधनांच्या वाटपातली झेप आपण सर्वांनी अनुभवली असल्याचे ते म्हणाले. पंचायत समर्थक उपक्रमांच्या मालिकेने एका नवीन युगाची सुरुवात केली असून यामध्ये पंचायती स्वतःचे भविष्य ठरवण्यासाठी पुढे येऊ शकतात, असेही ते म्हणाले.
कपिल मोरेश्वर पाटील यांनी आपल्या संबोधनात सर्व संबंधितांच्या सहकार्याशिवाय गावांचा सर्वांगीण विकास आणि परिवर्तन शक्य नाही यावर भर दिला. ग्रामीण भागात निश्चित कालमर्यादेत शाश्वत विकास उद्दिष्टे  साध्य करण्यासाठी पंचायतींना सतत प्रोत्साहन आणि प्रोत्साहन देण्यासाठी एकत्रितपणे काम करण्याची गरज असल्याचे पाटील यांनी अधोरेखित केले. सर्वांगीण विकासाच्या निकषांवर पंचायतींमध्ये निकोप स्पर्धा असली पाहिजे, असे केंद्रीय मंत्र्यांनी सांगितले. प्रत्येक ग्रामपंचायतीला प्रगती आणि समृद्धीच्या मार्गावर वाटचाल करता यावी यासाठी ग्रामपंचायतींनीही एकमेकांना मदतीचा हात द्यावा, असे मत त्यांनी व्यक्त केले.
पंचायती राज संस्थांना बळकट आणि सक्षम करण्यासाठी सरकार अनेक उपक्रम राबवत असल्याचे त्यांनी सांगितले. या उपक्रमांचा मुख्य उद्देश पंचायती राज संस्थांमधील प्रतिनिधींची भूमिका आणि जबाबदाऱ्या पार पाडणाऱ्यांची क्षमता वाढवणे, तसेच सर्वसमावेशक विकास, आर्थिक वाढ , कामकाजातील पारदर्शकता आणि उत्तरदायित्व सुधारणा यांद्वारे शाश्वत विकास उद्दिष्टे  साध्य करणे हाच असल्याचे कपिल मोरेश्वर पाटील म्हणाले.
केंद्रीय पंचायत राज राज्यमंत्री कपिल मोरेश्वर पाटील यांनी पंचायत विकास निर्देशांकात भरीव योगदान दिल्याबद्दल महाराष्ट्राच्या चमूचे प्रशस्तीपत्र प्रदान करुन कौतुक केले.N.Chitale/S.Mukhedkar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 100
अर्थ मंत्रालय
केंद्रीय वित्तमंत्र्यांची अर्थतज्ञांशी अर्थसंकल्पपूर्व चर्चा
नवी दिल्ली, 14 जून 2019
केंद्रीय वित्तमंत्री निर्मला सितारमन यांनी आज अर्थसंकल्पपूर्व सहावी बैठक घेत आगामी अर्थसंकल्प 2019-20 संदर्भात आघाडीच्या अर्थतज्ञांशी चर्चा केली.
आर्थिक विकासाला चालना, रोजगाराभिमुख विकास, वित्तीय व्यवस्थापन, गुंतवणुकीत वाढ या मुद्यांवर या बैठकीत प्रामुख्याने चर्चा झाली. नीती आयोगाचे उपाध्यक्ष राजीव कुमार, वित्त सचिव सुभाष गर्ग, महसूल सचिव अजयभूषण पांडे यांच्यासह वित्त मंत्रालयातले वरिष्ठ अधिकारी यावेळी उपस्थित होते.
‘मेक इन इंडिया’द्वारे उत्पादनाला प्रोत्साहन देण्यासाठी ही उत्तम संधी असल्याचे मत अर्थतज्ञांनी यावेळी व्यक्त केले. कृषी क्षेत्रासाठी एक्झीम धोरण, वस्त्रोद्योगावरचे विशिष्ट कर हटवणे, कौशल्यावर लक्ष केंद्रीत करत रोजगाराला चालना, दीर्घकालीन विकासासाठी संरचनात्मक सुधारणा, करविषयक दरांबाबत स्थैर्य, वस्तू आणि सेवाकरांचे अधिक सुलभीकरण याबाबतही अर्थतज्ञांनी सूचना केल्या.
B.Gokhale/N.Chitale/P.Kor
(Visitor Counter : 61
माहिती आणि प्रसारण मंत्रालय
ख्यातनाम डॅनिश दिग्दर्शक थॉमस विंटरबर्ग यांच्या ‘अनदर राऊंड’ चित्रपटाच्या भारतातील प्रीमियर शोने 51 व्या इफ्फिची गोव्यात होणार सुरुवात
नवी दिल्ली, 2 जानेवारी 2021
51 वा भारतीय आंतरराष्ट्रीय चित्रपट महोत्सव-इफ्फी येत्या 16 जानेवारी 2021 पासून गोव्यात सुरु होणार असून शुभारंभाचा चित्रपट म्हणून प्रख्यात डॅनिश दिग्दर्शक थॉमस विंटरबर्ग यांच्या ‘अनदर राऊंड’ या चित्रपटाची निवड करण्यात आली आहे. फ्रांन्समधील कान चित्रपट महोत्सवात सर्वोत्कृष्ट अभिनेत्याचा पुरस्कार मिळवलेल्या मॅड्स मिक्केलसनने अभिनय केलेला हा चित्रपट यंदाच्या इफ्फीमधील मोठे आकर्षण ठरणार आहे. डेन्मार्ककडून हा चित्रपट ऑस्कर पुरस्कारांच्या स्पर्धेसाठीही पाठवण्यात आला आहे.
महोत्सवाचे आणखी एक आकर्षण म्हणजे, संदीप कुमार यांच्या ‘मेहरुन्नीसा’ या चित्रपटाचा जागतिक प्रीमियर शो देखील महोत्सवादरम्यान होणार आहे. फारुख जाफर या कसलेल्या अभिनेत्याची भूमिका असलेल्या या चित्रपटात, एका स्त्रीच्या स्वप्नांची कथा रेखाटण्यात आली आहे.
कियोशी कुरोसावा यांचा ऐतिहासिक मनोरंजक चित्रपट ‘वाईफ ऑफ अ स्पाय’ या चित्रपटाने महोत्सवाची सांगता 24 जानेवारीला 2021 ला होणार आहे. व्हेनिस आंतरराष्ट्रीय चित्रपट महोत्सवात, या जपानी चित्रपटाला सर्वोत्कृष्ट दिग्दर्शनाचा सिल्व्हर लायन पुरस्कार देऊन सन्मानित करण्यात आलं होतं.
51 व्या इफ्फीचे गोव्यात 16 ते 24 जानेवारी 2021 दरम्यान आयोजन करण्यात आले आहे. कोरोनाच्या पार्श्वभूमीवर पहिल्यांदाच हा महोत्सव, अर्धा ऑनलाईन तर अर्धा प्रत्यक्ष स्वरूपात भरवला जात आहे. या महोत्सवात जगभरातील एकूण 224 चित्रपट दाखवले जाणार आहेत. यात ‘इंडियन पॅनोरमा’ विभागात 21 नॉन-फिचर  आणि 26 फिचर फिल्म  दाखवले जातील.G.Chippalkatti/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 251
आरोग्य आणि कुटुंब कल्याण मंत्रालय
कोविड-19 प्रतिबंधक लसीची राज्ये/केंद्रशासित प्रदेशातील उपलब्धतेची अद्यावत माहिती
राज्ये आणि केंद्रशासित प्रदेशांना सुमारे 193.53 कोटी लसीच्या मात्रा केल्या उपलब्ध
राज्ये आणि केंद्रशासित प्रदेशांकडे अजूनही 10.10 कोटींपेक्षा अधिक लसीच्या न वापरलेल्या उपयोगी मात्रा, शिल्लक
देशभरात कोविड -19 प्रतिबंधक लसीकरणाचा वेग आणि व्याप्ती वाढविण्यासाठी केंद्र सरकार वचनबद्ध आहे. देशव्यापी कोविड-19 प्रतिबंधक लसीकरणाला 16 जानेवारी 2021 पासून सुरुवात झाली. कोविड -19 प्रतिबंधक लसीकरणाचा सार्वत्रिकीकरणाचा नवा टप्पा 21 जून, 2021 पासून सुरु झाला. राज्ये आणि केंद्रशासित प्रदेशांना लसीकरणाचे उत्तम नियोजन करण्याच्या दृष्टीने लसींची अधिक उपलब्धता, लसींच्या साठ्याविषयी आगाऊ सूचना आणि लसींची पुरवठा साखळी सुनियोजित करणे या माध्यमातून लसीकरण मोहिमेची गती वाढविण्यात आली आहे.
देशव्यापी लसीकरण मोहिमेचा एक भाग म्हणून, भारत सरकार राज्ये आणि केंद्रशासित प्रदेशांना कोविड प्रतिबंधक लसीचा पुरवठा विनामूल्य करत आहे. कोविड-19 प्रतिबंधक लसीकरण मोहिमेच्या सार्वत्रिकीकरणाच्या नवीन टप्प्यात, केंद्र सरकार देशातील लस उत्पादकांद्वारे उत्पादित 75% लस खरेदी करून या लसीचा राज्ये आणि केंद्रशासित प्रदेशांना  पुरवठा करत आहे.
|
|
VACCINE DOSES
|
|

|
|
SUPPLIED
|
|
1,93,53,58,865
|
|
BALANCE AVAILABLE
|
|
10,10,38,810
केंद्र सरकारने सुमारे 193.53  कोटी लसींच्या मात्रा राज्ये/केंद्रशासित प्रदेशांना  आणि थेट राज्याद्वारे खरेदी प्रक्रियेच्या अर्थात सर्व स्रोतांच्या माध्यमातून उपलब्ध केल्या आहेत.
10.10  कोटी न वापरलेल्या उपयोगी मात्रा राज्ये आणि केंद्रशासित प्रदेशांकडे शिल्लक आहेत.
अणुऊर्जा विभाग
10 व्या अणू ऊर्जा परिषदेचे डॉ. जितेंद्र सिंह यांच्या हस्ते उद्घाटन
नवी दिल्ली, 25 ऑक्टोबर 2018
भारताचा अणू ऊर्जा कार्यक्रम हा शांततापूर्ण उदिृष्टांसाठी उपयोगात आणला जाईल हे देशाच्या अणू ऊर्जा कार्यक्रमाचे पितामह डॉ. होमी भाभा यांचे वक्तव्य भारताने यथार्थ ठरवल्याचे केंद्रीय अणू ऊर्जा आणि अंतराळ संशोधन राज्यमंत्री डॉ. जितेंद्र सिंह यांनी म्हटले आहे. 10 व्या अणू ऊर्जा परिषदेचे उद्घाटन करतांना ते आज नवी दिल्लीत बोलत होते. अंतराळ तंत्रज्ञानाचा जनतेसाठी उपयोग करायला प्रोत्साहन देण्यात येत आहे. हेच तत्व अणू ऊर्जा विभागासाठी अंमलात आणले जात आहे.
देशाचा अणू ऊर्जा कार्यक्रम अधिक व्यापक करण्यासाठी अतिरिक्त निधीची गरज पूर्ण करण्याच्या दृष्टीने केंद्र सरकारने 1962 च्या अणू ऊर्जा कायद्यामध्ये सुधारणा केली आहे. यामुळे भारतीय अणू ऊर्जा महामंडळाला इतर भारतीय सार्वजनिक उपक्रमाबरोबर संयुक्त प्रकल्प स्थापन करता येणार आहे. यासह सरकारने यासंदर्भात घेतलेल्या इतर पावलांचीही त्यांनी माहिती दिली.
N.Sapre/N.Chitale/P.Malandkar
(Visitor Counter : 100